“अंगदेश च बृक्षघट नां इक ग्रां हा। एह् ग्रां ब्रैह्मणें गी दान च मिलेदा हा। उत्थै अग्नीहोत्री नां दा इक बड़ा धनवान ब्रैह्मण रौह्‌न्दा हा। उसदी घरैआली उसदे समान गै सुआतम आली ही। उन्न त्रै जागत होए। त्रैवै समां पाइयै जुआन होए ते बड़े चतर निकले। इक बारी उन्दे पिता ने इक यज्ञ रम्ब कीता ते उस आस्तै इक कछुआ लेने गित्तै तौनें गो भेजेआ। त्रैवै भ्रा समुन्दरै–क्ण्ढै गे। कछुआ लब्भा तां बड्डा भ्रा लौह्‌के दौं गी आखन लगा—तुन्दे दौनें चा कोई केह्‌ड़ा इसगी पिता हुन्दे कोल लेई चलै। में इसगी दुगन्ध भरोचा ते थिन्दा होने कारम नेईं चुक्की सकदी। इयां आखने पर दवैं लौह्‌के भ्रा बोले—‘तुसेंगी जेकर एह् कम्म करदे मुशक औन्दी ऐ तां असेंगी की नेईं औन्दी। एह् सुनियै बड्डा भ्रा बोलेआ—“जेकर तुस इस कछुए गी पिता जो कच्छ नेईं लेई गे तां पिता जी दा यज्ञ सबूरा नेईं होग ते पिता हुन्दे कन्नै गै तुस बी नरकै च जा’गेओ।” बड्डे भ्राऊ दे इयां आक्खने पर लौह्‌के आखन लगे—“तुगी साढ़े धर्म दा ते पता ऐ ब, एह् नेईं पतचा जे तेरा बी उयै धर्म ऐ।” इस पर बड्डा भ्रा आखन लगा—तुस लोक मेरी चतराई नेईं जानदे ? मैं भोजन कुशल आं। इस लेई घृणत पदार्थ गी नेईं छूई सकदा।” एह् गल्ल सुनियै मझला भ्रा बोलेआ—में ते तेरे शा बी बधीक चतर आं। में नारी चतर आं।’ तां बड्डा बोलेआ जे ऐस ऐ तां सभनें थमां लौह्‌का कछुआ लेई चलग। एह् सुनदे गै लोह्‌का लगा आखन—मूर्खो अऊ तुन्दे कोला बी बधिय चतर आं ते सेजकुशल आं। इयां त्रैवे जने झगड़दे झगड़दे कछुआ उत्थै गै छोड़ियै आपूं न्यां प्राप्त करने गितै विटकपूर नग्गरै दे राजे कोल चली गे ते राजे गी सारी गल्ल सनाई। राजे नै उनें त्रौंने गी एह् आक्खियै रोकी लैता जे उन्न त्रौनें दी बारी बारी परीखेआ लैती जाग। त्रैवे मन्नी गे ते उत्थै रुके रेह्।’